Departement skerp gekritiseer oor ‘lykshuis-skandaal’Argieffoto Die VF Plus het skerp gereageer op die Gautengse departement van gesondheid se jongste skandaal in dié provinsie. “Ten spyte van die feit dat patoloë onverpoosd deur die langnaweek gewerk het, sonder enige bystand, is daar ŉ geweldige opeenhoping van lyke. Dit het reeds opgehoop tot meer as 200 en die agterstand raak al hoe groter,” het Philip van Staden, die VF Plus se LPW in Gauteng gesê. Volgens Fazeela Fayers, woordvoerder van Hospersa, word daar deur die departement van gesondheid aan personeel, onder andere skoonmakers wat oor geen opleiding in hierdie veld beskik nie, opdragte gegee om liggame oop te sny en outopsies uit te voer wat glad nie toelaatbaar is nie. “Hulle weier ook nou om dit te doen aangesien hulle geen vergoeding daarvoor ontvang nie. Verskeie families moes reeds die hooggeregshof nader om die departement te dwing om die outopsies af te handel sodat liggame aan families beskikbaar gestel kan word vir begrafnisse,” het van Staden gesê. Van Staden meen Gauteng het verval tot ŉ provinsie van skandes en skandale en dat die LUR van gesondheid, Gwen Ramakgopa, nie telefonies opgespoor kan word om die jongste tragedie te bespreek nie. “Nie een van die LUR se kantoornommers is tans in werking nie. Die kantoor van die speaker in die Gautengse wetgewer probeer ook nou om Ramakgopa vir my in die hande te kry,” het Van Staden bygevoeg. “As jy lewend na ŉ staatshospitaal in Gauteng gaan, kom jy dalk nie lewend daar uit nie. As jy tot sterwe kom in Gauteng, gaan jy vir weke bo-op of onder iemand anders lê en wag vir ŉ outopsie terwyl families maar geduldig moet sit en wag totdat daar eendag mense is wat wél die werk kan verrig. Dit is ŉ skreiende skande dat inwoners van hierdie provinsie so behandel moet word – lewend of dood. Die LUR het ŉ reusetaak om ŉ departement reg te ruk wat totaal en al in duie gestort het, maar die VF Plus spreek die hoop uit dat hierdie saak die hoogste aandag sal geniet en uitgesorteer sal word sodat families nie weke hoef te wag om geliefdes te begrawe nie.”